**Bohdan Pavlů** (\* 3. marec 1883, Spešov – † 12. máj 1938, Novi Grad, Juhoslávia, dnes Bosna a Hercegovina) bol český a slovenský novinár a literárny kritik, významný činiteľ prvého československého odboja v Rusku, legionár a československý diplomat.

Životopis
---------

Rodičia Jan Pavlů a jeho manželka Marie rod. Strejčková boli roľníci a syna dali pokrstiť Theodor. V detskom veku sa s nimi presťahoval na Slovensko – do Dolných Držkoviec okres Bánovce nad Bebravou. V rokoch 1894 – 1902 študoval na gymnáziu v Uherskom Hradišti. Vo veku 15 rokov začal používať českú verziu svojho krstného mena, v zozname študentov bol uvedený ako Bohdan a používal ho po celý život. Po maturite sa zapísal na Právnickú fakultu českej Karlo-Ferdinandovej univerzity v Prahe, kde študoval v rokoch 1902 – 1904 a potom v rokoch 1907 – 1909. Niekoľko semestrov študoval na Právnickej fakulte Univerzity vo Viedni a Budapešti, kde absolvoval v rokoch 1905 – 1906 vojenskú službu. Absolvoval štátnicu z dejín práva (1905), ale v roku 1909 štúdium zanechal a venoval sa najmä spolkovej činnosti a práci novinára. Po príchode na štúdiá do Prahy vstúpil do slovenského spolku *Detvan*, kde sa spriatelil s M. R. Štefánikom, neskôr (1907 – 1909) bol predsedom *Detvana* a zastupoval ho v *Akademickom odbore Českoslovanskej jednoty*. Zároveň prispieval do tlače – do slovenského *Hlasu* a pražského *Času,* kde mal na starosti rubriku Slovenské věci. V rokoch 1905 – 1908 bol členom redakcie *Slovenský týždenník*, v rokoch 1908 – 1910 pracoval ako člen redakcie *Čas*. Inicioval založenie revue slovenskej mládeže *Prúdy* a bol členom redakcie v rokoch 1910 – 1914. Zároveň ho zaujal neoslavizmus, ako úradník Národnej rady českej spolupracoval s českým politikom Karlom Kramářom. V rokoch 1910 – 1913 pracoval ako korešpondent novín *Národní listy* v Berlíne a v Rusku (Petrohrad, Kyjev, Moskva 1910 – 1913) a bol členom ich pražskej redakcie v rokoch 1913 – 1914.

Počas prvej svetovej vojny sa Bohdan Pavlů zapojil do československého hnutia v Rusku. Zaslúžil sa o vybojovanie Československej republiky v radoch čsl. dobrovoľníckeho vojska v Rusku. Bol mobilizovaný 1. augusta 1914. Zajali ho pri Tarnove v decembri 1914, kde vstúpil do Českej družiny. Štáb III. ruskej armády ho poslal služobne do Petrohradu 28. decembra 1914. Zapojil sa do činnosti slovenských a českých spolkov v Petrohrade. Správa čsl. spolkov na Rusi ho zvolila 26. februára 1915 za redaktora týždenníka *Čechoslovák* (prvé číslo vyšlo 16. júna 1915) a z titulu tejto funkcie členom správy Zväzu čsl. spolkov na Rusi. Začiatkom roka 1916 ho vyslala do Londýna, kde sa stretol s T. G. Masarykom, a do Paríža – tam rokoval s M. R. Štefánikom a Edvardom Benešom. Podujal sa prepojiť hnutie v Rusku s čsl. hnutím v západnej Európe a USA. Na Kyjevskom zjazde v máji 1917 bol zvolený za člena *Odbočky Československej národnej rady v Rusku*. Od r. 1918 bol šéfredaktorom jej tlačového orgánu – *Československého deníka*. Bol účastníkom čsl. anabázy. V júni 1918 ho po vypuknutí konfliktu s boľševikmi vojenský zjazd v Čeľabinsku zvolil za predsedu *Výkonného výboru čsl. vojska na Sibíri*. V auguste 1918 ho vojenskí delegáti zvolili za 1. podpredsedu (výkonného predsedu) *Odbočky ČSNR v Rusku*. V októbri 1918 ho dočasná čsl. vláda (Masaryk, Štefánik, Beneš) menovala za československého diplomatického zástupcu v Rusku. V januári 1919 Milan Rastislav Štefánik odovzdal Bohdanovi Pavlů svoje plné moci v Rusku a menoval ho do čela *Zvláštneho zboru* v Rusku, Pavlů prevzal politickú zodpovednosť za celé československé vojsko v Rusku a za jeho návrat do vlasti. Dňa 20. novembra 1919 v Irkutsku odovzdal svoje diplomatické poverenie svojmu nástupcovi Václavovi Girsovi a na príkaz vlády Československej republiky odcestoval cez USA a Paríž do vlasti. Do Prahy prišiel 6. februára 1920.

Po návrate do Československej republiky sa pokúsil o politickú kariéru. V parlamentných voľbách 1920 kandidoval do Poslaneckej snemovne Národného zhromaždenia za Slovenskú národnú a roľnícku stranu. Kandidoval ešte raz za v roku 1925 za agrárnu stranu. Po prvom volebnom neúspechu pôsobil ako šéfredaktor *Slovenského denníka* v Bratislave až do odchodu do Sofie v júni 1922, kde bol vyslancom Československej republiky v Bulharsku do konca roka 1926, vyslancom v Dánsku od februára 1927 do konca roka 1932. Počas krátkeho medziobdobia pôsobil ako zástupca prednostu politickej sekcie Ministerstva zahraničných vecí ČSR v Prahe od 1933 do júna 1934 a napokon ako prvý vyslanec ČSR v Sovietskom zväze od júla 1934 do konca septembra 1937. Jeho diplomatická kariéra sa zavŕšila funkciou prednostu politickej sekcie Ministerstva zahraničných vecí ČSR a námestníka ministra zahraničných vecí Kamila Kroftu.

Zomrel predčasne 12. mája 1938 pri autonehode neďaleko mesta Novi Grad v dnešnej Bosne a Hercegovine. Automobil Lincoln, ktorý sám viedol, sa zrútil do rieky Sany.

Referencie
----------

1. ↑  PAVLŮ Bohdan \*3.3.1883. In:  *Legie 100* [online]. Praha: Československá obec legionářská, [cit. 2023-02-23]. Dostupné online.
2. ↑   *ACTA PUBLICA. Matriky. Římsko-katolický úřad Bořitov, kniha 146, snímek 72* [online]. [Cit. 1921-03-12]. [mza.cz Dostupné online.] Archivované z originálu.
3. ↑  FERENČUHOVÁ, Bohumila. *Neznámy Bohdan Pavlů a jeho doba (3. marca 1883 - 12. mája 1938). In: Biografia a historiografia. Slovenský, český a francúzsky pohľad.*. 1.. vyd. Bratislava : Spoločnosť Pro Historia, 2012. ISBN 978-80-971247-2-4. S. 197- 220.
4. ↑  FERENČUHOVÁ, Bohumila. *"Bohdan I. Veľký, cár Sibírsky". Kríza v československom vojsku na Rusi v prvej polovici roku 1919. In: Československé légie - Slováci - Slovensko.*. 1.. vyd. Bratislava : Vojenský historický ústav, 2022. ISBN 978-80-89523-79-5. S. 93-117.

Literatúra
----------

* FERENČUHOVÁ, Bohumila. *Bohdan Pavlů : politická biografia 1883 – 1938*. Bratislava : VEDA, vydavateľstvo Slovenskej akadémie vied, 2021. 511 s. ISBN 978-80-224-1885-0.
* *Slovník slovenských spisovateľov.* Bratislava: Kalligram, 2005, s. 434 - 435. ISBN 8071498017.
* *Diplomacie Československa 2. Biografický slovník československých diplomatů (1918 - 1922).* Praha : Academia 2013, s. 189 - 190, ISBN 9788020022851

Iné projekty
------------

Commons
* Spolupracuj na Commons Commons ponúka multimediálne súbory na tému **Bohdan Pavlů**

Externé odkazy
--------------

* Bohdan Pavlů: O Rusku si nerobil žiadne ilúzie – rozhovor s historičkou Bohumilou Ferenčuhovou v Historickej revue denníka SME (2023)

Autoritné údaje: * abART: 109068
* GND: 1025614305
* ISNI: 0000000055685896
* Légie 100: 86218
* LCCN: n90653814
* NK ČR: jk01092176
* SNK: 200125
* VIAF: 73015130
* WorldCat: lccn-n90653814